รัฐบาลไทย-ข่าวทำเนียบรัฐบาล-องคมนตรี ติดตามการพัฒนางานโรงพยาบาลสมเด็จพระยุพราชฉวาง จ.นครศรีธรรมราช
วันพฤหัสบดีที่ 16 มีนาคม 2566
องคมนตรี ติดตามการพัฒนางานโรงพยาบาลสมเด็จพระยุพราชฉวาง จ.นครศรีธรรมราช
องคมนตรี ตรวจเยี่ยมและติดตามความก้าวหน้าการพัฒนางานของโรงพยาบาลสมเด็จพระยุพราชฉวาง จังหวัดนครศรีธรรมราช มุ่งเน้นพัฒนาคุณภาพบริการและทํางานร่วมกับชุมชน อาทิ บําบัดรักษาและฟื้นฟูผู้ใช้สารเสพติด พัฒนาศักยภาพชมรมผู้สูงอายุ
องคมนตรี ตรวจเยี่ยมและติดตามความก้าวหน้าการพัฒนางานของโรงพยาบาลสมเด็จพระยุพราชฉวาง จังหวัดนครศรีธรรมราช มุ่งเน้นพัฒนาคุณภาพบริการและทํางานร่วมกับชุมชน อาทิ บําบัดรักษาและฟื้นฟูผู้ใช้สารเสพติด พัฒนาศักยภาพชมรมผู้สูงอายุ ปรับปรุงซ่อมแซมบ้านให้กับผู้ยากไร้ ดูแลผู้ป่วยเชิงรุกที่บ้านจนถึงวาระสุดท้ายของชีวิต
วันนี้ (16 มีนาคม 2566) ณ โรงพยาบาลสมเด็จพระยุพราชฉวาง จังหวัดนครศรีธรรมราช ศาสตราจารย์เกียรติคุณ นายแพทย์เกษม วัฒนชัย องคมนตรี ประธานกรรมการมูลนิธิโรงพยาบาลสมเด็จพระยุพราช พร้อมด้วย นายแพทย์โสภณ เมฆธน ผู้ช่วยรัฐมนตรีประจํากระทรวงสาธารณสุข นายแพทย์กิตติศักดิ์ อักษรวงศ์ ผู้ตรวจราชการกระทรวงสาธารณสุข เขตสุขภาพที่ 11 คณะผู้บริหาร และหน่วยงานที่เกี่ยวข้อง ตรวจเยี่ยมความก้าวหน้าการดําเนินงานของโรงพยาบาล มอบประกาศเกียรติคุณผู้ทําคุณประโยชน์ให้แก่มูลนิธิโรงพยาบาลสมเด็จพระยุพราช พร้อมมอบถุงของขวัญพระราชทานให้กับผู้ป่วย และให้กําลังใจบุคลากรผู้ปฏิบัติงาน
นายแพทย์โสภณกล่าวว่า โรงพยาบาลสมเด็จพระยุพราชฉวาง ได้น้อมนําพระราชดําริ พระบาทสมเด็จพระวชิรเกล้าเจ้าอยู่หัว เป็นปณิธานในการพัฒนาคุณภาพระบบงาน เพิ่มศักยภาพการให้บริการที่ได้คุณภาพมาตรฐานอย่างต่อเนื่อง โดยผ่านการประเมินและรับรองคุณภาพมาตรฐานโรงพยาบาลและบริการสุขภาพ HA ขั้นที่ 3 และผ่านการประเมินและรับรองระบบสุขภาพระดับอําเภอ DHSA มีผลงานวิชาการที่ได้รับรางวัล “Best Practice” ระดับเขตสุขภาพ ปี 2566 ด้านการพัฒนาระบบบริการสุขภาพ (Service Plan) ได้แก่ สาขาแม่และเด็ก เรื่อง “ระบบการดูแลอนามัยเจริญพันธุ์การตั้งครรภ์ในวัยรุ่น การปรึกษาท้องไม่พร้อมและบริการยุติการตั้งครรภ์” และ “การพัฒนาคู่มือสําหรับพยาบาลเพื่อจัดการความเสี่ยงที่ตึกหลังคลอดโรงพยาบาลสมเด็จพระยุพราชฉวาง จังหวัดนครศรีธรรมราช กรณีของการตกเลือดหลังคลอดในมารดาคลอดปกติ” สาขาโรคไต เรื่อง “การใช้สื่อโมเดลอาหารต่อความรู้การกําหนดอาหารโรคไต และความพึงพอใจของผู้ดูแลผู้ป่วยโรคไต” สาขาสุขภาพจิตและสารเสพติด เรื่อง “โปรแกรมการให้คําปรึกษาแบบรอบด้าน พฤติกรรมการลดและเลิกของผู้ติดสุราที่เข้ารับการบําบัดในคลินิกยาเสพติด” สาขาสุขภาพช่องปาก เรื่อง “ปัจจัยที่มีความสัมพันธ์ต่อการมีส่วนร่วมของอาสาสมัครสาธารณสุขประจําหมู่บ้านในการดําเนินงานส่งเสริมสุขภาพช่องปากในชุมชนตําบลกะเปียด” รวมถึงยังเป็นแหล่งเรียนรู้และฝึกปฏิบัติให้กับนักศึกษาแพทย์ พยาบาล นักกายภาพบําบัด และสาธารณสุข
นอกจากนี้ โรงพยาบาลยังมุ่งเน้นให้บริการที่มีคุณภาพ และทํางานร่วมกับชุมชนในหลายด้าน อาทิ คัดกรองมะเร็งเต้านมในสตรีกลุ่มเสี่ยงและด้อยโอกาส ร่วมกับเครือข่ายสุขภาพอําเภอฉวาง ตามนโยบายการตรวจคัดกรองมะเร็งเต้านมเคลื่อนที่ Mammogram จากมูลนิธิถันยรักษ์ จํานวน 12,217 คน, โครงการจิตอาสาทําความดีด้วยหัวใจ big cleaning day เฉลิมพระเกียรติ ร่วมกับอําเภอ ชุมชน จัดกิจกรรมทําความสะอาดในโรงพยาบาล ขุดลอกคูระบายน้ําทําความสะอาดภายในหอผู้ป่วย ปรับภูมิทัศน์สิ่งแวดล้อม, โครงการบําบัดรักษาและฟื้นฟูผู้ใช้สารเสพติดโดยใช้ชุมชนเป็นฐาน (CBTx) ซึ่งในปี 2565 มีผู้เข้ารับการบําบัดจํานวน 122 คน และปี 2566 จํานวน 76 คน ทําให้ผู้ป่วยเข้าสู่กระบวนการบําบัดรักษาและได้รับการดูแลอย่างมีคุณภาพต่อเนื่อง, โครงการต่อบ้านเติมสุขให้แก่ผู้ยากไร้ จํานวน 9 หลัง, โครงการพัฒนาศักยภาพชมรมผู้สูงอายุ และออกให้บริการเชิงรุกดูแลผู้ป่วยทุกกลุ่มโรคถึงบ้าน จนถึงวาระสุดท้ายของชีวิต
ทั้งนี้ โรงพยาบาลสมเด็จพระยุพราชฉวาง ร่วมกับเครือข่ายสุขภาพอําเภอฉวาง ได้นํานโยบายการพัฒนาโรงพยาบาลคุณธรรม จากศาสตราจารย์เกียรติคุณ นายแพทย์เกษม วัฒนชัย องคมนตรี มาใช้ในการสร้างสังคมคุณธรรม โดยกําหนดเป็นนโยบายของโรงพยาบาล จัดทําแผนยุทธศาสตร์ พัฒนาทีมนําให้มีความรู้ความเข้าใจในหลักการองค์กรคุณธรรม สร้างแกนนําต้นแบบคุณธรรมภายในโรงพยาบาล จัดการอบรมให้แก่บุคลากรทุกระดับ เพื่อให้บุคลากรมีส่วนร่วมในกําหนดอัตลักษณ์ และดําเนินการตามกระบวนการองค์กรคุณธรรม และยังพัฒนาโรงพยาบาลให้เป็น Smart hospital ด้วย
************************************************ 16 มีนาคม 2566